**LĒMUMS**

Liepājā

|  |  |
| --- | --- |
| 2023. gada 19. oktobrī | Nr.360/11  (prot. Nr.11, 26.§) |

Par grozījumu 2023. gada 23. marta

lēmumā Nr.79/3 “Par pašvaldības

īpašuma ieguldīšanu SIA “LIEPĀJAS

ŪDENS” pamatkapitālā”

Sabiedrība ar ierobežotu atbildību “LIEPĀJAS ŪDENS” (reģistrācijas Nr.42103000897) ir kapitālsabiedrība, kurā 100% kapitāldaļu pieder Liepājas valstspilsētas pašvaldībai, un tā organizē pašvaldības autonomās funkcijas izpildi – sniedz iedzīvotājiem komunālos pakalpojumus – ūdensapgādi un kanalizāciju.

Liepājas valstspilsētas pašvaldībā projektu realizācijas rezultātā izveidojušies ilgtermiņa ieguldījumi, kuri ieguldāmi sabiedrības ar ierobežotu atbildību “LIEPĀJAS ŪDENS” (turpmāk arī – SIA “Liepājas ūdens”, kapitālsabiedrība) pamatkapitālā.

Ar Liepājas pilsētas domes 2021. gada 21. janvāra lēmumu Nr.9/1 “Par pašvaldības līdzdalību kapitālsabiedrībās” apstiprināta Liepājas valstspilsētas pašvaldības dalība SIA “Liepājas ūdens”.

Kapitālsabiedrības pamatdarbības veids ir ūdens ieguve, attīrīšana un apgāde (NACE 36.00) un notekūdeņu savākšana un attīrīšana (NACE 37.00). Pamatdarbības ietvaros kapitālsabiedrība nodrošina vides prasībām atbilstošu ūdensapgādes un kanalizācijas pakalpojumu sniegšanu Liepājas valstspilsētā. Ar līdzdalību kapitālsabiedrībā Liepājas valstspilsētas pašvaldība nodrošina Pašvaldību likuma 4. panta pirmās daļas 1. punktā noteiktās funkcijas – organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds – izpildi.

Kapitālsabiedrība 2014. gada 28. oktobrī ir reģistrēta Sabiedrisko pakalpojumu regulēšanas komisijas izveidotājā “Ūdenssaimniecības pakalpojumu sniedzēju reģistrā”. Starp kapitālsabiedrību un Liepājas pilsētas domi 2014. gada 25. aprīlī noslēgts Līgums par sabiedrisko ūdenssaimniecības pakalpojumu sniegšanu, ar kuru SIA “Liepājas ūdens” piešķirtas ekskluzīvas tiesības sniegt ūdensapgādes un kanalizācijas pakalpojumus Liepājas pilsētas administratīvajā teritorijā. Līdz ar to SIA “Liepājas ūdens” ir vienīgais uzņēmums, kas sniedz centralizētus ūdensapgādes un centralizētos kanalizācijas pakalpojumus Liepājas valstspilsētā.

Ūdenssaimniecības nozares infrastruktūras attīstībai nepieciešami lieli ilgtermiņa kapitālieguldījumi – nemateriālie (attīstībai, licenču tiesības) un materiālie (komunikāciju un iekārtu uzturēšanai, energoefektivitātei, kā arī paplašināšanai, jo tīklu pārklājums ir nepietiekošs, turklāt pieaug aglomerācija). Teorētiski lielus kapitālieguldījumus varētu veikt arī kāds cits tirgus dalībnieks, bet tad komersanta maksātnespējas gadījumā Liepājas valstspilsētas pašvaldība nespēs operatīvi organizēt iedzīvotājiem ūdensapgādi un kanalizācijas pakalpojumus, kas būtiski ietekmēs sabiedrības ikdienas vajadzības.

SIA “Liepājas ūdens” darbības stratēģiskie mērķi ūdensapgādē ir paplašināt un atjaunot esošo ūdensapgādes sistēmu, lai nodrošinātu kvalitatīvu dzeramā ūdens apgādi Liepājā atbilstoši Eiropas Parlamenta un Padomes direktīvas (ES) 2020/2184 par dzeramā ūdens kvalitāti un Ministru kabineta 2023. gada 26. septembra noteikumu Nr.547 “Dzeramā ūdens obligātās nekaitīguma un kvalitātes prasības, monitoringa un kontroles kārtība” prasībām. Attiecībā uz kanalizāciju – paplašināt un atjaunot esošo kanalizācijas sistēmu, nodrošināt notekūdeņu savākšanu, attīrīšanu un novadīšanu atbilstoši Eiropas Savienības direktīvas 91/271/EEK par komunālo notekūdeņu attīrīšanu un Ministru kabineta 2002. gada 22. janvāra noteikumu Nr.34 “Noteikumi par piesārņojošo vielu emisiju ūdenī” prasībām.

Lai nodrošinātu efektīvu un optimālu ūdens saimniecības infrastruktūras uzturēšanu Liepājā, nepieciešama ūdenssaimniecības infrastruktūras atrašanās SIA “Liepājas ūdens” īpašumā. Tādējādi ūdenssaimniecības infrastruktūras atrašanās Liepājas valstspilsētas pašvaldības īpašumā un grāmatvedības uzskaitē nebūtu uzskatāma par saimnieciski pamatotu, lietderīgāk izlemjams jautājums par pašvaldības īpašumā esošās infrastruktūras ieguldīšanu SIA “Liepājas ūdens” pamatkapitālā.

Liepājas valstspilsētas pašvaldības domes 2023. gada 23. marta sēdē tika pieņemts lēmums Nr.79/3 “Par pašvaldības īpašuma ieguldīšanu SIA “LIEPĀJAS ŪDENS” pamatkapitālā” (turpmāk arī – Lēmums). Ar Lēmumu tika nodoti atsavināšanai Liepājas valstspilsētas pašvaldības pamatlīdzekļi – specializētie nekustamie īpašumi (inženierbūves) Nr.1218214-Nr.1218235, kuru uzskaites vērtības kopējā summa ir 446 968,96 EUR (četri simti četrdesmit seši tūkstoši deviņi simti sešdesmit astoņi *euro* un 96 centi), ieguldot tos sabiedrības ar ierobežotu atbildību “LIEPĀJAS ŪDENS” pamatkapitālā kā mantisko ieguldījumu atbilstoši Uzņēmuma reģistra atzīta mantiskā ieguldījuma novērtēšanas eksperta Jāņa Rīdūža novērtējumiem par kopējo summu 450 700 EUR (četri simti piecdesmit tūkstoši septiņi simti *euro*).

Liepājas valstspilsētas pašvaldībā saņemta SIA “Liepājas ūdens” 2023. gada 22. maija vēstule Nr.33-E “Par 2023. gada 22. marta lēmumu Nr.79/3 “Par pašvaldības īpašuma ieguldīšanu SIA “LIEPĀJAS ŪDENS” pamatkapitālā””. Vēstulē norādīts, ka Lēmumā minētie pamatlīdzekļi ir ūdensapgādes un sadzīves kanalizācijas infrastruktūra (inženierbūves), kas izveidoti projekta “Piekrasti raksturojošās dabas ainavas publiskās ārtelpas attīstības un pieejamības veicināšana kultūras un tūrisma pakalpojumu daudzveidošanai Liepājas centra pludmalē” realizācijas rezultātā. Tie ir saistīti ar Liepājas centra pludmales atpūtas un tūrisma infrastruktūras darbību, kas sevī ietver ēdināšanas un higiēnas (tualetes un dušas) pakalpojuma pieejamību.

Ņemot vērā, ka kapitālsabiedrības pamata nodarbošanās ir pilsētas centralizēto ūdensapgādes un sadzīves kanalizācijas infrastruktūras uzturēšana, kapitālsabiedrība ir mērķtiecīgi veidojusi tehnisko nodrošinājumu šis funkcijas izpildei, kapitālsabiedrība ierosina veikt izmaiņas Liepājas valstspilsētas pašvaldības domes 2023. gada 23. marta lēmumā Nr.79/3 “Par pašvaldības īpašuma ieguldīšanu SIA “LIEPĀJAS ŪDENS” pamatkapitālā”, paredzot, kapitālsabiedrības pamatkapitālā ieguldīt tikai to ūdensapgādes un sadzīves kanalizācijas infrastruktūru (inženierbūves), kas nav tieši saistītas ar pludmales elementu (kafejnīcu, tualešu un dušu) darbību.

Liepājas pilsētas pašvaldības iestāde “Komunālā pārvalde” 2023. gada 5. jūlija vēstulē Nr.417/1.3. “Par 2023. gada 23. marta lēmumu Nr.79/3 “Par pašvaldības īpašuma ieguldīšanu SIA “Liepājas ūdens” pamatkapitālā”” norāda, ka akceptē SIA “Liepājas ūdens” piedāvāto ūdensvadu un sadzīves kanalizācijas tīklu piederības pārdali starp kapitālsabiedrību un Liepājas valstspilsētas pašvaldību.

Sertificēts mantiskā ieguldījuma novērtēšanas eksperts Jānis Rīdūzis (profesionālās kvalifikācijas sertifikāts Nr.60) ir veicis specializēto nekustamo īpašumu (inženierbūvju) novērtēšanu un noteicis mantiskā ieguldījuma vērtību 274 100 EUR (divi simti septiņdesmit četri tūkstoši viens simts *euro*) pamatlīdzekļiem Nr.1218216, Nr.1218217\_1, Nr.1218218\_1, Nr.1218219, Nr.1218221\_1, Nr.1218222, Nr.1218223\_1, Nr.1218224\_1, Nr.1218226\_1, Nr.1218227, Nr.1218228\_1, Nr.1218229\_1, Nr.1218231\_1, Nr.1218232, Nr.1218233\_1, Nr.1218234\_1, Nr.1218235, kas izveidoti projekta “Piekrasti raksturojošās dabas ainavas publiskās ārtelpas attīstības un pieejamības veicināšana kultūras un tūrisma pakalpojumu daudzveidošanai Liepājas centra pludmalē” realizācijas rezultātā.

Pamatojoties uz Pašvaldību likuma 4. panta pirmās daļas 1. punktu, 10. panta pirmās daļas 16. punktu, 73. panta pirmo un ceturto daļu, Publiskas personas kapitāla daļu un kapitālsabiedrību pārvaldības likuma 49. panta pirmo daļu, 62. pantu un 63. panta pirmās daļas 1. punktu, Komerclikuma 154. panta pirmo, trešo un ceturto daļu, Publiskas personas mantas atsavināšanas likuma 3. panta pirmās daļas 4. punktu, 5. panta pirmo daļu, 40. pantu un 41. panta trešo daļu, mantiskā ieguldījuma novērtēšanas eksperta Jāņa Rīdūža (sertifikāts Nr.60 nekustamā īpašuma vērtēšanā) Liepājas valstspilsētas pašvaldībai piederošo specializēto nekustamo īpašumu novērtējumu un izskatot SIA “Liepājas ūdens” 2023. gada 22. maija vēstuli Nr.33-E “Par 2023. gada 23. marta lēmumu Nr.79/3 “Par pašvaldības īpašuma ieguldīšanu SIA “Liepājas ūdens” pamatkapitālā””, Liepājas pilsētas pašvaldības iestāde “Komunālā pārvalde” 2023. gada 5. jūlija vēstuli Nr.417/1.3. “Par 2023. gada 23. marta lēmumu Nr.79/3 “Par pašvaldības īpašuma ieguldīšanu SIA “Liepājas ūdens” pamatkapitālā”” un Liepājas valstspilsētas pašvaldības domes pastāvīgās Finanšu komitejas 2023. gada 12. oktobra lēmumu (sēdes protokols Nr.10), Liepājas valstspilsētas pašvaldības dome **nolemj:**

1. Izdarīt grozījumu Liepājas valstspilsētas pašvaldības domes 2023. gada 23. marta lēmumā Nr.79/3 “Par pašvaldības īpašuma ieguldīšanu SIA “LIEPĀJAS ŪDENS” pamatkapitālā” un izteikt lēmuma 1. punktu šādā redakcijā:

“1. Atsavināt specializētos nekustamos īpašumus (inženierbūves) – pamatlīdzekļus Nr.1218216, Nr.1218217\_1, Nr.1218218\_1, Nr.1218219, Nr.1218221\_1, Nr.1218222, Nr.1218223\_1, Nr.1218224\_1, Nr.1218226\_1, Nr.1218227, Nr.1218228\_1, Nr.1218229\_1, Nr.1218231\_1, Nr.1218232, Nr.1218233\_1, Nr.1218234\_1 un Nr.1218235, kuru uzskaites vērtības kopējā summa ir 271 810,28 EUR (divi simti septiņdesmit viens tūkstotis astoņi simt desmit *euro* un 28 centi), ieguldot tos sabiedrības ar ierobežotu atbildību “LIEPĀJAS ŪDENS” pamatkapitālā kā mantisko ieguldījumu atbilstoši Uzņēmuma reģistra atzīta mantiskā ieguldījuma novērtēšanas eksperta Jāņa Rīdūža novērtējumiem par kopējo summu 274 100 EUR (divi simti septiņdesmit četri tūkstoši viens simts *euro*).”

2. Uzdot SIA “Liepājas ūdens” Liepājas pilsētas pašvaldības kapitāla daļu turētāja pārstāvim veikt nepieciešamās darbības lēmuma 1. punkta izpildei.

3. Uzdot Liepājas pilsētas pašvaldības iestādes “Liepājas pilsētas pašvaldības administrācija” Finanšu pārvaldei organizēt nodošanas un pieņemšanas akta sagatavošanu un apstiprināšanu par mantas nodošanu sabiedrībai ar ierobežotu atbildību “Liepājas ūdens”.

4. Liepājas valstspilsētas pašvaldības izpilddirektora vietniekam (būvniecības jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Finanšu pārvaldei, Juridiskajai daļai, Nekustamā īpašuma pārvaldei, SIA “Liepājas ūdens”, Kapitālsabiedrību pārvaldības uzraudzības un revīzijas daļai, Komunālajai pārvaldei | |